Евтим Евтимов
Горчиво вино

chitanka.info

Бъди в живота ми като калинка,

излитнала от топлата ми длан

към някоя звезда под свода синкав,

в която винаги ще бъда взрян.

Бъди една светкавица голяма,

която нощем пада върху мен,

душата моя да превърне в пламък

и всяка нощ да светя като ден.

Бъди и грешна ти, бъди и права,

бъди и с гневни, и с добри очи,

но остани си всякога такава,

дори когато ми горчи.

Горчива обич нека ме опива.

От старите винари още знам,

че истинското вино е горчиво.

За подсладено няма да те дам.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.